b"\n_START_ARTICLE_\nSortida del Regne Unit de la Uni\xc3\xb3 Europea\n_START_SECTION_\nRelacions entre el Regne Unit i la Uni\xc3\xb3 Europea\n_START_PARAGRAPH_\nLa idea d'una uni\xc3\xb3 dels pa\xc3\xafsos europeus nasqu\xc3\xa9 just despr\xc3\xa9s de la Segona Guerra Mundial, per la voluntat de sortir de la viol\xc3\xa8ncia del conflicte mundial, en nom de l'estabilitat pol\xc3\xadtica i econ\xc3\xb2mica del continent europeu. El document oficial que hauria concretat aquesta evoluci\xc3\xb3 pol\xc3\xadtica a Europa despr\xc3\xa9s de la guerra fou discutit entre el president dels Estats Units d'Am\xc3\xa8rica Franklin Roosevelt i el primer ministre brit\xc3\xa0nic Winston Churchill ja el 1941 amb el nom de Carta Atl\xc3\xa0ntica i es f\xc3\xa9u realitat el 1949 (Tractat de l'Atl\xc3\xa0ntic Nord)._NEWLINE_Tanmateix, les relacions entre el Regne Unit i Europa, ja des de l'adhesi\xc3\xb3 a la Comunitat Econ\xc3\xb2mica Europea (CEE) el 1973, sempre s'han caracteritzat per incerteses i canvis de parer.\n_START_SECTION_\nGovern Wilson\n_START_PARAGRAPH_\nMentre el Regne Unit integra la Comunitat Econ\xc3\xb2mica Europea el 1973, se celebra un primer refer\xc3\xa8ndum l'any 1975 en qu\xc3\xa8 s'hi vol determinar si el pa\xc3\xads ha de quedar-se dins del mercat com\xc3\xba. Aquesta va ser la proposici\xc3\xb3 del Partit Laborista que comen\xc3\xa7\xc3\xa0 la sol\xc2\xb7licitud l'any 1974. Encara que el govern laborista d'en Harold Wilson don\xc3\xa9s el seu clar suport a mantenir-se a la CEE, i gr\xc3\xa0cies tamb\xc3\xa9 a l'ajut d'una part de l'oposici\xc3\xb3 conservadora dirigida per Margaret Thatcher, el cert \xc3\xa9s que els laboristes estaven dividits en aquest debat, protagonitzant campanyes favorables al no dins del partit. No debades, el resultat fou majoritari. El 67,09% dels votants van pronunciar-s'hi a favor.\n_START_SECTION_\nGovern Cameron\n_START_PARAGRAPH_\nEl debat el torna a reprendre l'any 2013 el primer ministre David Cameron qui proposa un refer\xc3\xa8ndum sobre el manteniment del Regne Unit a la Uni\xc3\xb3 Europea, projectat el 2014, per\xc3\xb2 marcat per al 2017. A partir de la vict\xc3\xb2ria a les eleccions generals del 2015 en qu\xc3\xa8 torna a guanyar el partit conservador amb David Cameron al capdavant, la proposta esdev\xc3\xa9 inevitable at\xc3\xa8s que fou el punt clau de la campanya. A partir de llavors, el Deutsche Bank, el banc m\xc3\xa9s important alemany, diu estudiar seriosament la seva sortida del Regne Unit en cas que sort\xc3\xads un s\xc3\xad._NEWLINE_Una actitud que podria veure's com de pol\xc3\xadtica de la por. De fet, el peri\xc3\xb2dic The Guardian va publicar el 21 de maig del 2015 una suposada c\xc3\xb2pia de documents interns i secrets del Banc d'Anglaterra en qu\xc3\xa8 s'hi analitza la sortida del pa\xc3\xads de la UE. Segons aquests l'economia se'n veuria greument afectada i, endem\xc3\xa9s, s'hi donen recomanacions sobre com esquivar les preguntes dels periodistes. El cas, per\xc3\xb2, \xc3\xa9s que durant el 2016 el primer ministre angl\xc3\xa8s, David Cameron, va portar una s\xc3\xa8rie de negociacions amb la UE sobre concessions que la UE podria cedir, a canvi d'un govern brit\xc3\xa0nic favorable a la UE._NEWLINE_Tot plegat, mentre el mateix Cameron rep el president de l'\xc3\x8dndia com una estrella del rock al Regne Unit a finals del 2015, i mentre el pa\xc3\xads s'acosta progressivament a l'economia emergent asi\xc3\xa0tica. Val a dir, tamb\xc3\xa9, que la q\xc3\xbcesti\xc3\xb3 de la sortida del Regne Unit de la Uni\xc3\xb3 Europea vingu\xc3\xa9 en un moment de crisi important. El Grexit havia estat planant durant un bon temps sobre els debats pol\xc3\xadtics i els partits eur\xc3\xb2fobs tamb\xc3\xa9. A Holanda mateix el xen\xc3\xb2fob Geert Wilders intentava arrencar els \xc3\xbaltims vots amb un acte simb\xc3\xb2lic a Brussel\xc2\xb7les dos dies abans de tancar la campanya electoral del 2014. Mentrestant, a les darreres eleccions regionals franceses el partit tamb\xc3\xa9 xen\xc3\xb2fob franc\xc3\xa8s Front Nacional, clarament eur\xc3\xb2fob, guanyava terreny._NEWLINE_Si b\xc3\xa9, les enquestes indicaven que la majoria dels anglesos volia sortir de la UE. Tanmateix, pel partit nacionalista escoc\xc3\xa8s va utilitzar el debat com a moneda de canvi pel refer\xc3\xa8ndum d'autodeterminaci\xc3\xb3 que, no havent-se guanyat, es va saldar amb una recentralitzaci\xc3\xb3 del Regne Unit. La q\xc3\xbcesti\xc3\xb3 per als independentistes escocesos era aconseguir un segon refer\xc3\xa8ndum amb el qual pogu\xc3\xa9s v\xc3\xa8ncer el s\xc3\xad.\n_START_SECTION_\nRefer\xc3\xa8ndums sobre la perman\xc3\xa8ncia a la UE\n_START_PARAGRAPH_\nEl Regne Unit no fou l'\xc3\xbanic pa\xc3\xads d'Europa que va votar algun cop sobre la seva perman\xc3\xa8ncia o entrada dins l'ens supranacional. L'any 1982 Groenl\xc3\xa0ndia va votar en contra de continuar dins la Uni\xc3\xb3 Europea i Noruega va votar el 1994 tamb\xc3\xa9 en refer\xc3\xa8ndum sobre si havia d'entrar, amb un resultat de 52,2% en contra de l'adhesi\xc3\xb3. De fet, Noruega ja va votar el 1972, sempre amb resultat negatiu, i les propostes per entrar-hi tampoc han deixat mai de presentar-se, malgrat que fins al 2014 l'opini\xc3\xb3 del poble noruec sempre ha estat de no adherir-s'hi.\n_START_SECTION_\nPrincipi d'acord sobre el Brexit i negociacions actuals\n_START_PARAGRAPH_\nEl proc\xc3\xa9s de retirada del Regne Unit de la Uni\xc3\xb3 Europea es va iniciar una vegada que el Regne Unit va invocar l'article 50 del Tractat de la Uni\xc3\xb3 Europea, fet que va passar dimecres 29 mar  de 2017.  S'estimava que el proc\xc3\xa9s trigaria entre 18 i 24 mesos, havent-hi abandonat el Regne Unit totalment abans del 29 de mar\xc3\xa7 de 2019. La data de retirada del Regne Unit es va acabar retardant en dues ocasions, sempre pendents de que el Parlament Brit\xc3\xa0nic accepti l'acord de sortida, cosa que encara no ha passat. L'\xc3\xbaltima, tan sols un dia abans de la sortida efectiva de pa\xc3\xads brit\xc3\xa0nic, quan, despr\xc3\xa9s d'una llarga reuni\xc3\xb3, la UE va acordar retardar aquesta data fins al 31 d'octubre de el 2019."